Aksel W. Floer

**Aksel Wilhelm Hansen Floer** (født 20. november 1901 i Christiania, død 28. juli 1976 i Oslo) var en norsk fotballspiller og idrettsadministrator. Han var også direktør i firmaet Utstyrsmagasinet. Gift med Judith Floer. Ingen barn.

Floer ble medlem av Sportsklubben Speed, Kristiania og gikk direkte inn i klubbens styre i stiftelsesåret 1918. Han har vært formann i klubben i flere omganger; 1921-25, 1928-30, 1932, 1939-40 og 1964-68. Han fungerte som fotballavdelingens formann i 1919-20, bandyavdelingens formann i 1933 og var leder for junioravdelingen i Speed 1922-24, 1928 og 1935-51. For Speeds eldre var han Oldermann 1935 og 1947-52. Han var redaktør for Speeds avis, og forslagsgiver til Speeds merke. Han debuterte som fotballspiller på Speeds A-lag i 1918 og har over 250 obligatoriske kamper for klubben. I 1928 under sportsklubbens 10-årsjubileum ble han utnevnt til æresmedlem.

I 1921 ble han kretsdommer i Kristiania Fotballkreds, og sto oppført som aktiv fotballdommer til og med året 1939. I 1924 ble han med Speed kretsmester i fotball i klasse C. 27.juni 1930 fikk han sin eneste kretslagskamp, med Oslo fotballkrets sitt B-lag mot Østfold i Sarpsborg. Han ble kretsens viseformann 1930-31, og kretsens formann 1931-32.

I 1923 ble han valgt inn første gang i Finansutvalget i Norges Olympiske Komite (NOK), og han satt som medlem av forskjellige komiteer i NOK i perioden 1935-63. Under OL i Berlin 1936, OL i London 1948 og ved Olympiadene i Helsingfors 1952 og Oslo 1952 var han OL-troppens Kvartersjef(*Chef de Mission*). Ved OL i St. Moritz 1948 satt han i komiteens Finansutvalg(NOKs Hovedkomite). I tillegg var han under Olympiaden i Oslo 1952 også medlem av Mottagelseskomiteen  og Lisensieringskomiteen, samt formann i Innkvarteringskomiteen. Under Olympiadene i Cortina d'Ampezzo 1956 og Melbourne 1956 var han NOKs formann i Finansutvalget.

Floer ble styremedlem I Norges Fotballforbund (NFF) i 1933, et verv han hadde til 1936. Han har i to perioder vært NFFs visepresident 1936-1938 og 1953-55, begge ganger under president Reidar Dahl(Ski- & Fotballklubben Lyn). I 1955 ble han NFFs president, og hadde dette vervet frem til 1963, og ble da etterfulgt av Jørgen Jahre. I NFF har han også hatt en rekke mindre verv, som bl.a.: medlem av Liga- og Seriekomiteen (1933 og 1936), varamann i banefondskomiteen (1938), medlem av NFFs festutvalg til 50-årsjubileet (1952), lovkomiteen (1963-1972), appellutvalget (1969-1972). Han mottok NFFs Gullmerke i 1963. 

Floer har også hatt verv i verdens fotballorganisasjon *[[FIFA|Fédération Internationale de Football Association]]* (FIFA), hvor han var medlem av Executive Committeen i seks år. Han ble innvalgt som europeisk medlem på FIFAs kongress i Stockholm 6.juni 1958, og satt frem til kongressen i Tokyo 8.oktober 1964. I perioden 1936-1970 var Floer NFFs utsendte på en rekke av FIFAs og UEFAs kongresser, samt at han deltok ved alle verdensmesterskapene i fotball i perioden 1954-1970. Han var også tilstede da *Union of European Football Associations* (UEFA) ble grunnlagt i 1954.

## Andre verv
* 1937-1938 Idrettsplasskomiteen, *Norges Landsforbund for Idrett*
* 1947-1955 president *Nordisk Svømmeforbund*. Forbundets første president, og forbundets første ærespresident
* 1957-1966 styremedlem *Norsk Tipping AS*
* 1958 Æreskomiteen, Verdensmesterskapet i Ishockey, Oslo 
* 1959-1967 Interimstyret *Statens Gymnastikkskole*
* Formann *Oslo Svømmekrets*
* Viseformann *Oslo Idrettskrets*

## Utmerkelser
* 1928 Æresmedlem *Sportsklubben Speed*, samt klubbens merke i gull
* 1948 *Norges Svømmeforbund* (NSF), merke i gull
*1951 *Svenska Simförbundets plakett för förtjänstfull insats*
*1951 *Idrotta & Olympiusambands Islands* (ISI), sølvmedalje
* 1952 Finlands Olympiske Fortjenstkors 2.klasse (Suomen Olympialainen)
*1954 *Svenska Simförbundets förtjänstmedalj*
*1955 *Norges Idrettsforbund* (NIF), hederstegn
* 1959 *Dansk Boldspil-Union* (DBU), gullnål
* 1959 *Knattspyrnusamband Íslands* (KSÍ), gullnål
* 1960 *Norges Idrettsforbund* (NIF), æresmedlem
*1960 *Norges Svømmeforbund* (NSF), fortjenstmedalje
* 1961 *Norges Idrettsforbund* (NIF), jubileumsmedalje
* 1961 Kongens fortjenstmedalje i gull
* 1961 *Svenska Fotbollförbundet* (SFF),  *förtjänsttecknet* i guld
* 1961 *Suomen Palloliitto - Finlands Bollförbund* (SPL-FBF), store plakett 
* 1963 *Norges Fotballforbund* (NFF), gullmerke
* 1964 *Svenska Fotbollförbundet* (SFF), *förtjänstmedaljen* i guld
*1974  *Sundsamband Íslands gullmedalje*
*Ukjent årstall: *Dansk Idrætsforbund* (DIF), ærestegn i sølv og guld
*Ukjent årstall: Finlands Idræts Fortjenstkors 2.klasse (Suomen Urheilun Ansioristi)
*Ukjent årstall: Idrettsmerket i gull
* Ukjent årstall: Kungliga Vasaorden, riddertegn

## Referanser


## Kilder
* Andersen, Peder Chr. (1933). *Oslo Fotballkrets gjennem 25 år*. Oslo
* Floer, Aksel W. & Berntsen, B. (1928). *Sportsklubben Speed's 10-årsskrift 1918-1928.* Oslo
* Lindø, Jørgen. (1966). *Europeiske ordner i farver". København
* Nielsen, Ivar., Floer, Aksel W., Gulbransen, Per., Meldre, Ivar O. & Pedersen, Arne. (1968). *Speed gjennom 50 år 1918-13/7-1968*. Oslo
*Norges Fotballforbunds årbok (1936-1970). Oslo
*Normann, Tormod.(1949). *Norges Olympiske Komite 1945-1948.*Oslo
* Normann, Tormod.(1954). *Norges Olympiske Komite 1950-1953*. Oslo
* Wold, Ragnar. (1960). *Sol-Luft-Vann Norges Svømmeforbund gjennom 50 år 1910-1960''. Drammen